Cristian Preda, participant la negocierile USR-PLUS: Am stabilit câteva lucruri importante – câștigarea tuturor alegerilor care vor urma, candidați comuni la toate scrutinele, tandem Cotroceni-Victoria, criterii comune de integritate

Fostul europarlamentar Cristian Preda, acum membru PLUS, participant la negocierile Alianței 2020, a anunțat duminică pe Facebook, cele ”patru lucruri importante” care au fost stabilite în urma discuțiilor dintre cele două formațiuni: cooperarea dintre USR și PLUS la toate alegerile care vor urma pe termen scrut cu obiectivul de a le câștiga, candidați comuni la viitoarele scrutine, modul de alcătuire a listelor și conducerea bicefală a Alianței de către doi co-președinți: Dan Barna și Dacian Cioloș.

Primul punct stabiit de USR și PLUS, conform lui Cristian Preda, este acela că PLUS și USR vor coopera în cadrul Alianței la toate alegerile din 2019 și 2020.

Potrviit fostului europarlamentar, obiectivele sunt: câștigarea președinției României, câștigarea celor mai multe mandate de primari, președinți de consilii județene, consilieri locali și județeni și câștigarea celor mai multe mandate de deputați și senatori în alegerile generale din 2020.

”E prima dată când avem în România o alianță care decide să participe la o serie de patru alegeri organizate în decurs de 20 de luni, incluzând aici și scrutinul european. E prima dată când o forță de centru, nu de stânga sau de dreapta, dorește să guverneze România”, a sublniat el.

Al doilea punct al înțelegerii dintre USR și PLUS vizează alegerile, cele două formațiuni stabilind să aibă un candidat comun la prezidențiale – Dan Barna, candidați comuni la toate primăriile și consiliile locale și județene din țară, candidați comuni pentru Parlament.

”Dacian Cioloș va fi candidatul Alianței pentru a conduce guvernul ieșit din următoarele alegeri. Încă de la prezidențiale, el va forma un tandem împreună cu Dan Barna, pentru a le spune cetățenilor cum va guverna Alianța”, a explicat Preda.

Fostul europarlamentar a detaliat și al treilea aspect al acordului dintre USR și PLUS: candidaturile.

”În ceea ce privește candidaturile pentru Palatul Cotroceni și pentru conducerea guvernului, am stabilit tandemul menționat. Pentru candidații la celelalte poziții, vom folosi diverse metode: înțelegeri ale organizațiilor PLUS și USR în plan local, competiții interne – alegeri primare – în sânul Alianței mai ales în orașele mari, sondaje de opinie. Deciziile vor fi luate în primele luni din 2020 pentru locale și imediat după locale, pentru scrutinul legislativ. Obiectivul nsotru e să susținem cei mai buni candidați, care pot să asume o administrare la nivel local și județean, ca și o guvernare la nivel național în interesul cetățenilor”, a explicat Cristian Preda.

Nu în ultimul rând, a mai precizat el, al patrulea aspect vizează structurile de cooperare și de conducere în cadrul Alianței: vor fi doi co-președinți, liderii celor două partide, iar forul de deliberare și de validare a deciziilor politice va fi alcătuit din Birourile naționale reunite ale celor două partide, care vor lua hotărâri pe o bază paritară. De asemenea, Alianța va avea un mic secretariat tehnic, alcătuit din membri ai ambelor formațiuni.

Preda a anunțat că Alianța va avea și o comisie comună care va elabora politicile publice pe care cele două partide le propun cetățenilor.

”Avem experți și unii, și ceilalți. La noi, la PLUS, circa 300 de colegi, specialiști în diverse domenii, și-au exprimat dorința de a lucra la propunerile noastre de politici pentru fiecare domeniu în parte: transport, energie, digital, externe, educație, mediu, finanțe, sănătate, politici sociale, cultură ș.a.m.d. În fine, Alianța va avea o comisie de integritate: ea va fi alcătuită dintr-un număr egal de membri PLUS și USR, incluzând de asemenea un membru independent, o personalitate a societății civile. Comisia va analiza candidaturile la alegeri, pornind de la exigențele incluse în statutele PLUS și USR”, a subliniat fostul europarlamentar.